Diari Oficial de la Generalitat Valenciana


Sumari del DOGV 8064, del 16-06-2017 (2017/5339)

RESOLUCIÓ de 8 de juny de 2017, del director general del Servei Valencià d'Ocupació i Formació (SERVEF), per la qual es convoquen, per a l'exercici 2017, tres beques per a la realització de pràctiques professionals en el SERVEF.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8064

Data del DOGV
:   16-06-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/5339


Data del document
:   08-06-2017

Organisme emissor
:   Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 8 de juny de 2017, del director general del Servei Valencià d'Ocupació i Formació (SERVEF), per la qual es convoquen, per a l'exercici 2017, tres beques per a la realització de pràctiques professionals en el SERVEF. [2017/5339]  
Per mitjà del Decret 132/2009, de 4 de setembre, del Consell, pel qual es regula la concessió de beques, es determina el procediment que s'ha de seguir per a la concessió de les beques que es convoquen a fi de facilitar l'accés al món laboral per mitjà de la realització de pràctiques professionals en distints departaments del Consell.  
Per la seua banda, l'Ordre 17/2011, de 6 maig, de la Conselleria de Justícia i Administracions Públiques, desenvolupa el capítol II de les beques de pràctiques professionals de l'esmentat decret amb la finalitat de simplificar el procés i reduir càrregues administratives als ciutadans; aprovar l'aplicació informàtica corporativa denominada «e-beques» i regular tot allò que s'ha relacionat amb la tramitació electrònica, així com actualitzar els models de sol·licitud i currículum per a adaptar-los als nous requeriments normatius.  
Mitjançant una Ordre 1/2017, de 18 de gener, de la Conselleria d'Economia Sostenible, Sectors Productius, Comerç i Treball, s'estableixen les bases reguladores de la concessió de beques de formació pràctica del Servei d'Ocupació i Formació (SERVEF).  
En aquest marc el SERVEF considera adequada la convocatòria de tres beques per a la realització de pràctiques professionals dirigides a completar la formació universitària.  
Aquesta actuació es troba recollida en els objectius i activitats de la línia de subvenció S3046000, «Beques de formació», del capítol IV, del subprograma 322.59, del pressupost del SERVEF per a l'exercici 2017.  
  
Les ajudes que es financen d'acord amb aquesta resolució no estan subjectes a la política de control d'ajudes de l'Estat perquè no tenen els requisits de l'article 107.1 del Tractat de la Comunitat Europea al no afectar la competència en raó a la qualitat de la persona beneficiària i objecte de l'ajuda.  
En virtut del que s'hi ha exposat i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i amb el que disposa l'article 14 del Decret 194/2013, de 20 de desembre, del Consell, pel qual s'aprova el Reglament d'organització i règim jurídic del SERVEF, resolc:  
  
Primer. Objecte  
Convocar, en règim de concurrència competitiva, la concessió de tres beques per a l'exercici 2017 per a completar la formació de llicenciats per mitjà de la realització de pràctiques professionals en les modalitats i unitats administratives del SERVEF, segons el detall següent:  
  
- Una beca en la modalitat jurídica, dirigida als que tinguen la titulació de llicenciatura o grau en Dret, amb destinació als Serveis Centrals del SERVEF, Subdirecció General d'Ocupació.  
- Dos beques en la modalitat de comunicació, dirigida als que tinguen la titulació de llicenciatura o grau en Ciències de la Comunicació o de la Informació/Periodisme. Una d'aquestes anirà destinada a la Direcció General del SERVEF, als Serveis Centrals, i l'altra al Centre de Formació de Paterna, dependent de la Subdirecció General de Formació Professional per a l'Ocupació.  
  
Segon. Bases reguladores de la convocatòria  
La convocatòria s'ajustarà a les bases reguladores aprovades per l'Ordre 1/2017, de 18 de gener, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de la concessió de beques de formació pràctica del Servei d'Ocupació i Formació (SERVEF), publicada en el Diari Oficial de la Generalitat Valenciana número 7963, de 23 de gener de 2017.  
  
Tercer. Finançament  
1. L'import global màxim destinat a la concessió de les beques que es convoquen per mitjà d'aquesta resolució serà de trenta-sis mil euros (36.000 ?) per a l'anualitat de 2017. Aquest import serà finançat a càrrec de la línia de subvenció S3046000,«Beques de formació», del capítol IV, subprograma 322.59, del pressupost del SERVEF per a l'exercici 2017 i el seu equivalent per a l'exercici 2018, i estarà condicionada a l'existència de crèdit adequat i suficient en els pressupostos de la Generalitat per a l'exercici 2018.  
2. L'import de cada beca tindrà una quantia màxima anual de 12.000 euros i el seu import s'abonarà per mensualitats vençudes, a raó de 1.000 euros cadascuna d'aquestes, de conformitat amb la Resolució d'1 de novembre de 2009 de la Conselleria d'Economia Hisenda i Ocupació per la qual s'homologa la quantia de les beques per a les conselleries del Consell (DOCV 6198, 03.02.2010).  
No s'admetrà la realització de pagaments anticipats, ni abonaments a compte. En tots els pagaments, si és procedent, s'efectuarà la corresponent retenció a compte de l'Impost sobre la Renda de les Persones Físiques, així com la deducció corresponent de les quotes de Seguretat Social.  
3. Les quantitats abonades en cap cas tindran el caràcter de salari o retribució, sinó d'ajuda econòmica per a les despeses que la beca comporta.  
4. L'import de la beca s'abonarà mensualment, prèvia certificació del responsable de la unitat administrativa del SERVEF a què s'adscriga la realització de la pràctica.  
  
Quart. Requisits que han de tindre les persones sol·licitants  
Els/les aspirants hauran d'acreditar complir els requisits establits en l'article 4 de l'Ordre 1/2017, de 18 de gener, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de la concessió de beques de formació pràctica del Servei d'Ocupació i Formació (SERVEF).  
  
Cinqué. Termini, lloc i forma de presentació de sol·licituds  
1. El termini de presentació de sol·licituds serà de 15 dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.  
2. Les persones aspirants presentaran exclusivament per via electrònica la sol·licitud i el currículum, segons els models normalitzats, sense aportar en aquell moment cap altre document addicional. Per a això, accediran a la seu electrònica de la Generalitat, https://sede.gva.es, apartat Serveis en línia, i, dins d'aquest, al tràmit de sol·licitud de beca dissenyat a aquest efecte.  
En aquest tràmit s'especificarà l'especialitat o classe de beca a què s'opta i s'obtindrà de forma automàtica l'autobaremació inicial dels mèrits al·legats. En cas de presentació de més d'una sol·licitud per un/a aspirant, únicament es tindrà en compte l'última presentada, i se n'arxivaran les anteriors.  
A través del correu d'assistència tècnica, generalitat\_en\_hul@ded.pi podrà resoldre's qualsevol problema tècnic relacionat amb la presentació electrònica de la sol·licitud.  
3. El formulari de sol·licitud incorpora una declaració responsable per mitjà de la qual el sol·licitant manifesta sota la seua responsabilitat que totes les dades recollides en la sol·licitud i en el currículum que adjunta són verídiques i que es troba en possessió de la documentació que així ho acredita, i quedarà a disposició del SERVEF per a la seua comprovació, control i inspecció, si és el cas. Segons el que disposa l'article 69.4 de la Llei 39/2015, d'1 d'octubre, del procediment administratiu comú de les administracions públiques (d'ara en avant LPAC), la inexactitud, falsedat o omissió, de caràcter essencial, de qualsevol dada o informació que s'incorpore a una declaració responsable o a una comunicació, o la no presentació davant de l'Administració competent de la declaració responsable, la documentació que siga si és el cas requerida per a acreditar el compliment d'allò que s'ha declarat, o la comunicació, determinarà la impossibilitat de continuar en la convocatòria.  
4. La sol·licitud inclou igualment una autorització perquè l'Administració obtinga directament l'acreditació del compliment de les obligacions tributàries i amb la Seguretat Social, així com una indicació que les dades de caràcter personal contingudes en aquesta podran ser incloses en un fitxer per al seu tractament pel titular responsable d'aquest i de la possibilitat d'exercir els drets d'accés, rectificació, cancel·lació i oposició, de conformitat amb la Llei orgànica 15/1999, de 13 de desembre, de protecció de dades de caràcter personal.  
  
5. Per a poder realitzar la presentació electrònica, es requereix certificat reconegut per a ciutadans/es emés per l'Agència de Tecnologia i Certificació Electrònica (www.accv.es), o el reconegut per a ciutadans/es per l'Institut Valencià de Finances o el DNI electrònic.  
  
Sisé. Presentació de la documentació acreditativa dels mèrits  
1. A fi de reduir les càrregues administratives a les persones interessades, juntament amb la sol·licitud i el currículum, els sol·licitants, en el moment de la presentació de la instància, no acompanyarà documentació justificativa dels mèrits al·legats.  
2. Els sol·licitants que hagen sigut seleccionats per a la fase d'entrevista, hauran de presentar la documentació acreditativa dels mèrits detallats en el currículum en el moment en què acudisquen a la realització de l'entrevista.  
Si la documentació presentada no reunira els requisits indicats en aquesta convocatòria o no foren aportats alguns dels documents exigits, es requerirà a la persona interessada perquè, en el termini màxim i improrrogable de 10 dies hàbils, esmene o acompanye els documents preceptius, amb la indicació que, si no ho fa, se li tindrà per desistit en la seua sol·licitud prèvia resolució dictada a aquest efecte.  
3. Els mèrits que no siguen acreditats suficientment no seran tinguts en compte a l'efecte de la seua valoració. El compliment temporal dels mèrits s'entendrà referit a la data de finalització del termini de presentació de sol·licituds.  
4. Si en qualsevol moment del procés arriba a coneixement de la comissió avaluadora corresponent que alguna de les persones sol·licitants no posseeix la totalitat dels requisits exigits, ha de requerir-li l'acreditació d'aquests requisits. En el cas que no foren acreditats en el termini que s'establisca en el requeriment efectuat, quedarà exclòs del procés, prèvia indicació de les inexactituds o falsedats formulades per les persones sol·licitants.  
  
Seté. Duració de la beca i pròrroga  
El període de duració de les beques serà de dotze mesos des de la data que s'indique en la resolució de concessió, sense perjuí de la possibilitat de pròrroga per un termini de fins a dotze mesos més, sense necessitat de nova convocatòria, sempre que existisca disponibilitat pressupostària corresponent i l'exercici de l'activitat que s'estiga efectuant així ho requerisca.  
  
Huité. Comissió avaluadora i procés de selecció  
1. Per a l'examen de les sol·licituds de beca i l'elaboració de les oportunes propostes es constituirà una comissió avaluadora, que estarà formada pels membres que s'estableixen en l'article 9 de les bases reguladores.  
La comissió avaluadora adaptarà el seu funcionament al que estableix aquesta convocatòria i a les regles contingudes en la secció tercera del capítol II de la Llei 40/2015, d'1 d'octubre, de règim jurídic del sector públic.  
2. La comissió avaluadora es reunirà dins del termini dels quinze dies hàbils següents a la finalització del termini de presentació de sol·licituds a fi de valorar els mèrits al·legats d'acord amb la informació obtinguda en l'autobaremació, que es basarà en el barem establit en l'article 8 de les bases reguladores, i publicarà un llistat provisional ordenat segons la puntuació obtinguda per totes les persones aspirants, en què s'inclourà també una relació de les persones aspirants les sol·licituds de les quals hagen sigut desestimades i les causes que hagen motivat la seua desestimació.  
Per a la valoració acreditativa dels mèrits caldrà ajustar-se al que disposa l'article 4 de l'Ordre 17/2011, de 6 de maig, de la Conselleria de Justícia i Administracions Públiques.  
3. La llista provisional es publicarà durant deu dies en la pàgina web del SERVEF, www.servef.gva.es, en l'apartat corresponent a aquest procediment, termini en què les persones interessades podran presentar davant de la comissió avaluadora les al·legacions pertinents.  
4. En la llista provisional publicada, la comissió avaluadora indicarà entre els/les candidats/es que obtinguen la millor puntuació, el nombre d'aquelles persones que haurà de presentar la documentació requerida per a la seua comprovació i baremació definitiva, i s'hi indicarà que, si no ho fan, es tindran per desistits de la seua sol·licitud.  
5. Una vegada transcorregut el termini d'al·legacions a la llista provisional, la comissió avaluadora convocarà els/les candidats/es que obtinguen la millor puntuació per a la realització d'una entrevista personal, convocatòria que s'efectuarà en crida única indicant-se el lloc, data i hora per a cada persona aspirant.  
6. En el termini de deu dies des de la finalització de les entrevistes, la comissió avaluadora elaborarà una proposta de resolució que contindrà la relació definitiva d'aspirants seleccionats amb la seua puntuació, així com una borsa de reserva prioritzada per ordre de puntuació per a cobrir les vacants que puguen sorgir durant el període de gaudi.  
  
Nové. Barem per a avaluar els mèrits personals  
1. Tal com indica l'article 8 de les bases reguladores, en aquesta convocatòria seran tinguts en compte els següents criteris de valoració amb la ponderació que s'estableix.  
A) Expedient acadèmic.  
El màxim de puntuació que pot obtindre's en aquest apartat del barem serà de 18 punts. S'inclouen els aspectes de valoració següents:  
  
A.1. La puntuació assignada a l'expedient acadèmic coincidirà amb la nota mitjana ponderada i donarà lloc a una valoració entre 5 i 10 punts.  
A.2. L'especialització acadèmica en matèries relacionades amb la convocatòria es valorarà entre 0 i 5 punts. Per especialització acadèmica es consideren les assignatures relacionades amb la beca i es valorarà amb un màxim de 0,20 punts per assignatura.  
A.3. Altres títols acadèmics oficials que no constituïsquen un requisit per a la concessió. En aquest subapartat la puntuació màxima serà de 3 punts:  
Doctor: 2 punts.  
Altres llicenciatures o graus: 1 punt.  
Altres diplomatures: 0,50 punts.  
B) Coneixements de valencià.  
B.1. Només es valoraran els certificats expedits o homologats per la Junta Qualificadora de Coneixements de Valencià, d'acord amb la següent escala, i es puntuarà exclusivament el nivell més alt acreditat:  
  
Oral: 0,25 punts.  
Elemental: 0,50 punts.  
Mitjà 0,75 punts.  
Superior: 1 punt.  
C) Coneixement d'idiomes de la Unió Europea, de 0 a 1 punt:  
C.1. Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts.  
La puntuació màxima que es podrà obtindre per al conjunt dels idiomes i cursos acreditats serà d'1 punt.  
Només es valoraran els títols expedits per les escoles oficials d'Idiomes, universitats, ministeris o qualsevol organisme oficial acreditat.  
  
C.2. Altres idiomes cooficials de la Unió Europea: de 0 a 1 punt. Només es valoraran els títols expedits per les escoles oficials d'Idiomes, universitats, ministeris o organismes oficials acreditats. Es valorarà cada nivell superat amb 0,10 punts.  
D) Coneixements addicionals:  
D.1. Experiència professional relacionada directament amb l'objecte de la beca, fins a 2 punts, computant-se 0,10 punts per cada mes complet treballat.  
D.2. Cursos de formació relacionats amb l'objecte de la beca, fins a un màxim de 4 punts. Es valoraran els cursos de formació i perfeccionament de duració igual o superior a 15 hores que hagen sigut cursats o impartits per la persona interessada, d'acord amb l'escala següent:  
  
a) De 200 o més hores, 3,00 punts.  
b) De 100 o més hores, 2,00 punts.  
c) De 75 o més hores, 1,50 punts.  
d) De 50 o més hores, 1,00 punt.  
e) De 25 o més hores, 0,50 punts.  
f) De 15 o més hores, 0,20 punts.  
Els centres de formació que impartisquen cursos han de ser organismes oficials o centres reconeguts.  
En cap cas es puntuaran en aquest subapartat ni en l'apartat C anterior els cursos d'idiomes.  
Es consideraran directament relacionats amb l'objecte de la beca, l'experiència i formació en temes d'administració electrònica i procediment administratiu en la beca de «modalitat jurídica» i en la «modalitat comunicació», l'experiència i la formació en la gestió de portals web i/o xarxes socials.  
E) Entrevista.  
L'entrevista tindrà una puntuació màxima de 5 punts i versarà sobre les aptituds, preparació i experiències expressades en el currículum, així com sobre coneixements generals del SERVEF i de l'Administració Pública de la Generalitat.  
2. En cas d'empat es considerarà primer la persona que tinga la major puntuació en els següents apartats per l'ordre en què s'indiquen: entrevista, mèrits acadèmics, idiomes de la Unió Europea, coneixements addicionals i valencià. Si després de l'aplicació successiva d'aquests criteris persistira l'empat, caldrà ajustar-se al que disposa la Resolució de 10 d'abril de 2017, de la Conselleria de Justícia, Administració Pública, Reformes Democràtiques i Llibertats Públiques, per la qual es determina la lletra per a fixar l'ordre d'intervenció de les persones aspirants a totes les proves selectives que tinguen lloc durant l'any 2017, del conjunt de les administracions públiques valencianes.  
  
Deu. Termini de resolució i notificació  
1. El termini màxim per a dictar i publicar la resolució sobre les sol·licituds formulades serà de tres mesos a comptar de l'endemà de la data de publicació d'aquesta convocatòria en el Diari Oficial de la Generalitat Valenciana, sense perjuí de la possibilitat d'ampliar els terminis previstos en l'article 32 de la LPAC. En la resolució final de l'adjudicació de la beca s'indicarà expressament la data de començament de gaudi d'aquestes.  
2. En el cas que transcórrega el termini establit sense que s'haja dictat i publicat resolució expressa, les persones interessades podran entendre desestimades les seues sol·licituds per silenci administratiu.  
3. La resolució de concessió indicarà data de començament del gaudi de les beques i contindrà la relació de persones adjudicatàries de cada modalitat de les beques, ordenades d'acord amb la puntuació obtinguda, la borsa de reserva també ordenada per puntuació, la llista de les persones aspirants que no hagen passat a la fase d'entrevista i la llista d'aquells aspirants que no reunisquen els requisits establits en aquesta convocatòria.  
4. L'òrgan competent per a dictar la resolució és la persona titular de la Direcció General del SERVEF  
5. La resolució de concessió es publicarà en el Diari Oficial de la Generalitat Valenciana, i produirà els efectes de notificació a les persones interessades, d'acord amb el que disposa l'article 45 de la LPAC. Així mateix, la resolució es publicarà en la pàgina web del SERVEF.  
  
Onze. Obligacions de les persones beneficiàries i de l'entitat concedent  
Són obligacions de les persones beneficiàries les establides en l'article 12 de l'Ordre 1/2017, de 18 de gener, de la Conselleria d'Economia Sostenible, Sectors Productius, Comerç i Treball per la qual s'estableixen les bases reguladores de la concessió de beques de formació pràctica del SERVEF i obligacions del SERVEF en relació amb les beques, les previstes en l'article 13 de l'esmentada ordre.  
  
Dotze. Situacions de les persones beneficiàries de la beca i règim d'incompatibilitats  
1. La concessió i l'aprofitament de la beca no implicarà cap vinculació laboral o administrativa amb el SERVEF ni amb la Generalitat. Si la persona beneficiària de la beca fora un empleat o empleada de la Generalitat, quedarà en la situació administrativa que corresponga, d'acord amb la normativa corresponent en matèria de funció pública  
2. Les beques objecte d'aquesta convocatòria són incompatibles amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del normal desenvolupament d'aquesta.  
Tretze. Facultats d'interpretació, incidències i tutoria  
1. La Direcció General del SERVEF, o òrgan en qui delegue, resoldrà els dubtes i incidències que es puguen plantejar en relació amb el gaudi de la beca, amb audiència prèvia de la persona interessada.  
2. Els/les caps de servei o responsables de la unitat administrativa on es desenvolupe la beca tutoraran les pràctiques professionals i vetlaran pel compliment de les condicions de l'exercici de la beca.  
  
3. La renúncia a la beca haurà de comunicar-se amb quinze dies d'antelació, excepte justificació degudament acreditada, i suposarà la pèrdua de tots els drets inherents a aquesta.   
4. En cas de produir-se alguna renúncia a les beques concedides, l'òrgan competent procedirà a cobrir la vacant a través de la borsa de reserva que resulte del procediment de selecció prèviament efectuat i en l'ordre establit en aquesta.  
5. Podrà interrompre's el gaudi de la beca per raó de part, adopció o acolliment, així com ingrés hospitalari prolongat de la persona beneficiària, i en aquest cas es continuarà meritant i percebent l'import de la beca atorgada, i haurà de recuperar amb posterioritat el període interromput.  
  
Catorze. Pèrdua del dret al cobrament i reintegrament.  
1. Es produirà la pèrdua del dret al cobrament total o parcial de la beca en el supòsit de falta de justificació o quan concórrega alguna de les causes previstes en l'article 37 de la Llei 38/2003, de 17 de novembre, general de subvencions.  
2. Procedirà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos següents:  
a) Quan es destine la quantitat percebuda a altres fins diferents a la finalitat de l'ajuda.  
b) Quan s'incórrega en algun dels casos d'incompatibilitat de la beca.  
c) Quan s'incomplisquen, sense causa que ho justifique les obligacions del beneficiari.  
d) Quan es deixen de reunir els requisits exigits per a ser persona beneficiària.  
3. En la tramitació dels procediments es garantirà en tot cas el dret d'audiència a la persona interessada.  
  
Quinze. Tractament de dades personals  
Les dades personals de les persones sol·licitants, recollides en el transcurs del procediment, seran incloses en un fitxer automatitzat de l'òrgan convocant, en els termes i les condicions que es recullen en la Llei orgànica 15/1999, de 13 de desembre, de protecció de dades de caràcter personal, així com en el Reial decret 1720/2007, de 21 de desembre, pel qual s'aprova el reglament de desplegament de l'esmentada llei orgànica.  
  
Setze. Efectes  
Aquesta resolució produirà efectes des de l'endemà de la seua publicació en el Diari Oficial de la Generalitat Valenciana.  
Contra aquesta resolució, que posa fi a la via administrativa, podrà interposar-se un recurs contenciós administratiu en el termini de dos mesos, a comptar des de l'endemà de la seua publicació, davant del corresponent jutjat contenciós administratiu de la província de Valencia, d'acord amb el que s'estableix en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'aquest mateix òrgan, en el termini d'un mes, computat en els mateixos termes, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjuí que les persones interessades puguen presentar qualsevol altre recurs que consideren convenient.  
  
València, 8 de juny de 2017.- El director general del SERVEF: Enric Nomdedéu i Biosca.